ભારે સૂત્રોચ્ચાર અને કોન્ટ્રાકટરના માણસો સાથે સાધુ-સંતો વચ્ચે ઘર્ષણ પણ થયું હતું. અત્રે ઉલ્લેખનીય છે કે મુખ્યમંત્રી દ્વારા શહેરને ઝુંપડપટ્ટી મુકત કરવાનું અભિયાન ચલાવવામાં આવી રહયું છે તો બીજી તરફ શહેરમાં આવેલા પૌરાણિક અને ઐતિહાસિક સ્થાપત્યોની તોડફોડ કરવામાં આવી રહી હોવાના આક્ષેપ સાથે સાધુ સંતોએ ભારે રોષ વ્યકત કર્યો હતો. રીવર ફ્રન્ટની કામગીરી દરમિયાન પણ ઓવરા, વાવ અને શિલ્પોની જાળવણી કરવાની મુખ્યમંત્રી દ્વારા ખાતરી આપવામાં આવ્યા બાદ પણ મુખ્યમંત્રી આવાસ યોજનાના બાંધકામ દરમિયાન પૌરાણિક અને ઐતિહાસિક સમાધિઓની તોડફોડનું કાર્ય કરવામાં આવતા આ વિસ્તારમાં ભારે રોષની લાગણી પ્રવર્તી રહી છે. આ સાથે વિશ્વામિત્રી નદીનું પુરાણ પણ થઇ રહયું હોવાની કેફીયત નાગરિકો દ્વારા કરવામાં આવી છે. આ મુદ્દો આગામી દિવસમાં વધુ વિવાદમાં આવે તેવી શકયતાઓ હાલના તબક્કે જણાઇ રહી છે.